*Tämä artikkeli käsittelee Tokion kaupunginosaa. Radiovalmistajasta katso Yaesu (yritys).*
Näkymä Yaesuun Tokion rautatieasemalta
KarttaYaesu
**Yaesu** (jap. 八重洲) on Tokion kaupunginosa Chūōn erillisalueella. Se sijaitsee erillisalueen keskiosassa Tokion rautatieaseman itäsivulla. Yaesu on pitkä ja kapea liikealue, jossa on paljon korkeita toimistorakennuksia. Idässä se rajautuu Nihonbashin ja Kyōbashin liikealueisiin ja on siten osa Tokion ydinkeskustaa. Tokion rautatieaseman yhteydessä on suuri maanalainen ostoskeskus.

Yaesun pinta-ala on 0,18 neliökilometriä. Kaupunginosa jakautuu kahteen osa-alueeseen, jotka ovat Yaesu 1-chōme ja Yaesu 2-chōme. Niissä on yhteensä vain 65 asukasta (marraskuussa 2022). Yaesu 1-chōmen osa-alue lasketaan kuuluvaksi laajempaan Nihonbashin alueeseen, kun taas Yaesu 2-chōmen osa-alue kuuluu Kyōbashin alueeseen.

Historia
--------

Yaesun nimi on peräisin alankomaalaiselta purjehtijalta Jan Joosten van Lodensteijnilta, joka haaksirikkoutui Japaniin 1600-luvun vaihteessa ja alkoi työskennellä Tokugawa Ieyasulle. Hänellä oli nykyisen keisarillisen palatsin suunnalla residenssi, jonka ympäristöä alettiin kutsua nimellä Yayosu-kaigan (やよす河岸, ’Yayosunranta’). Nimi muuntui vähitellen nykyiseen muotoonsa, ja Meiji-restauraation jälkeen vuonna 1872 alueesta tehtiin Yaesuchōn (八重洲町) kaupunginosa. Se sijaitsi nykyisen Yaesun länsipuolella Marunouchin alueella keisarillisen palatsin ulomman ja sisemmän vallihaudan välissä. Kaupunginosa oli olemassa vuoteen 1929 saakka, kunnes se liitettiin Marunouchiin. Se oli osa Kōjimachi-kun suuraluetta, ja se yhdistettiin vuonna 1884 Kyōbashin ja Nihonbashin alueisiin ulomman vallihaudan ylittäneellä Yaesun sillalla.

Paikannimi otettiin uudelleen käyttöön kaupunginosan nimenä vuonna 1954, kun Chūōn erillisalueen kaupunginosajakoa uudistettiin. Toisen maailmansodan jälkeen keisarillisen palatsin ulompi vallihauta (*sotobori*) täytetiin ja alueelle rakennettiin toimistoja ja liikerakennuksia. Tokion rautatieaseman itäinen sisäänkäynti oli aiemmin ollut suhteellisen merkityksetön, ja se oli tunnettu nimellä *uraguchi* (’taka-sisäänkäynti’), mutta nyt se vilkastui huomattavasti ja sai uuden kaupunginosan mukaan nimen *Yaesu-guchi* (’Yaesun sisäänkäynti’).

Kaupunkikuva ja rakennukset
---------------------------

Yaesu on pitkä ja kapea, vain yhden korttelin levyinen kaupunginosa, joka ulottuu pohjoisessa Nihonbashijoelle. Naapurikaupunginosia ovat etelässä Ginza, idässä Kyōbashi ja Nihonbashi, pohjoisessa Nihonbashi-Hongokuchō sekä lännessä Chiyodan erillisalueen Ōtemachi ja Marunouchi. Kaupunginosan länsirajalla Tokion rautatieaseman vierustalla kulkee lounais–koillissuuntainen pääkatu Sotobori-dōri; rautatieasemalta kaakkoon johtaa leveä pääkatu Yaesu-dōri.

Yaesun keskiosassa kohoaa noin 240 metriä korkea Tokyo Midtown Yaesu -pilvenpiirtäjä, jonka kellarikerroksessa on kaukoliikenteen linja-autoterminaali. Rakennuskompleksin ensimmäiset osat avattiin syksyllä 2022. Myös Tokion rautatieaseman Yaesun puoleiselle sivulle on rakennettu korkeita pilvenpiirtäjiä: GranTokyo South Tower (2007) ja GranTokyo North Tower (2013). Nämä rakennukset sijaitsevat kuitenkin Marunouchin kaupunginosan alueella.

* Tokion rautatieaseman Yaesun puoleinen sisäänkäynti eli GranRoofTokion rautatieaseman Yaesun puoleinen sisäänkäynti eli GranRoof
* Yaesun maanalainen ostoskeskusYaesun maanalainen ostoskeskus
* Tokyo Midtown YaesuTokyo Midtown Yaesu
* Yaesun kaukoliikenteen bussiterminaaliYaesun kaukoliikenteen bussiterminaali

Liikenne
--------

Yaesu sijaitsee aivan kaupungin tärkeimmän kaukoliikenteen terminaalin eli Tokion rautatieaseman vieressä, ja aseman itäinen pääsisäänkäynti avautuu suoraan Yaesun alueelle. Kaupunginosan lähettyvillä sijaitsee myös useita Tokion metron asemia.

Lähteet
-------

1. 1 2 3  日本大百科全書 / 世界大百科事典 第２版: 八重洲 Kotobank. Viitattu 11.11.2022.
2. 1 2 3  日本地図 東京都 中央区 八重洲２丁目 Mapion. Viitattu 11.11.2022.
3. ↑  平成27年国勢調査 東京都区市町村町丁別報告 中央区 東京都総務局統計部. Viitattu 11.11.2022.
4. ↑  中央区の人口・世帯数（令和4年11月1日現在） Chuo City. Viitattu 11.11.2022.
5. ↑  八重洲一丁目・日本橋地区 Chuo City. Viitattu 12.11.2022.
6. ↑  施設概要 東京ミッドタウンマネジメント株式会社. Viitattu 12.11.2022.
7. ↑  グラントウキョウサウスタワー JR East Building Co.Ltd.. Viitattu 12.11.2022.
8. ↑  グラントウキョウノースタワー JR East Building Co.Ltd.. Viitattu 12.11.2022.

Aiheesta muualla
----------------

* Kuvia tai muita tiedostoja aiheesta **Yaesu** Wikimedia Commonsissa

  


|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Chūōn erillisalue |
| --- |
|  |
| Kyōbashin alue | 
* Akashichō
* Ginza
* Hama-rikyū teien
* Hatchōbori
* Irifune
* Kyōbashi
* Minato
* Shinkawa
* Shintomi
* Tsukiji
* Yaesu (2-chōme)

 | Chūōn symboli |
|  |
| Nihonbashin alue | 
* Higashi-Nihonbashi
* Nihonbashi
* Nihonbashi-Bakurochō
* Nihonbashi-Hakozakichō
* Nihonbashi-Hamachō
* Nihonbashi-Hisamatsuchō
* Nihonbashi-Honchō
* Nihonbashi-Hongokuchō
* Nihonbashi-Horidomechō
* Nihonbashi-Kabutochō
* Nihonbashi-Kakigarachō
* Nihonbashi-Kayabachō
* Nihonbashi-Koamichō
* Nihonbashi-Kobunechō
* Nihonbashi-Kodenmachō
* Nihonbashi-Muromachi
* Nihonbashi-Nakasu
* Nihonbashi-Ningyōchō
* Nihonbashi-Ōdenmachō
* Nihonbashi-Tomizawachō
* Nihonbashi-Yokoyamachō
* Yaesu (1-chōme)

 |
|  |
| Tsukishiman alue | 
* Harumi
* Kachidoki
* Toyomichō
* Tsukishima
* Tsukuda

 |

 |